**Vas Megye 01. számú**

 **Országgyűlési Egyéni Választókerület**

 **Választási Bizottság**

 Szombathely, Kossuth L. u. 1-3.

**ELŐTERJESZTÉS**

**Szombathely Megyei Jogú Város Közgyűlésének 2018. április 26-i ülésére**

**Tájékoztató az országgyűlési képviselők 2018. április 8-ai általános választásáról**

Köztársasági Elnök Úr 2014. április 8. napjára kiírta az országgyűlési képviselők választását. Az országgyűlési képviselők választásáról szóló 2011. évi CCIII. törvény meghatározta a megyékben és a fővárosban az egyéni választókerületek számát, sorszámát, székhelyét és területi beosztását. Ennek értelmében Vas megyében 3 országgyűlési egyéni választókerület volt, ezek közül a Vas 01. számú OEVK, amelynek székhelye Szombathely volt, míg területe kiterjedt Balogunyom, Bucsu, Dozmat, Felsőcsatár, Horvátlövő, Nárai, Narda, Pornóapáti, Sé, Szombathely, Torony és Vaskeresztes településekre. A választópolgárok száma Vas megye 01. OEVK területén összesen 69.610 fő volt.

Azt a választópolgárt, aki legkésőbb 2018. február 9. napján a szavazóköri névjegyzékben szerepelt, a Nemzeti Választási Iroda értesítő megküldésével tájékoztatta a szavazóköri névjegyzékbe vételről. A magyarországi lakcímmel nem rendelkező választópolgárok, ha legkésőbb 2018. március 24. napjáig kérték a központi névjegyzékbe vételüket, őket a Nemzeti Választási Iroda felvette a levélben szavazók névjegyzékébe. E mellett lehetett szavazni a külképviseleteken, továbbá átjelentkezéssel szavazhattak azok a választópolgárok, akik legkésőbb 2018. április 6. napján 16,00 óráig kérték abba a szavazóköri névjegyzékbe való felvételüket, ahol a szavazás napján tartózkodtak. A szavazóköri névjegyzékkel kapcsolatos kérelmeket az a választási iroda bírálta el, amelynek a szavazóköri névjegyzékén a választópolgár a kérelem benyújtásakor szerepelt. A külképviseleten és az átjelentkezéssel szavazó választópolgárok száma, akiknek a kérelmét a szombathelyi választási iroda bírálta el, 2.218 fő volt.

Fentiek mellett a magyarországi lakcímmel rendelkező választópolgárnak lehetősége volt a központi névjegyzékkel kapcsolatosan is kérelmet benyújtani, és nemzetiségi választópolgárként történő nyilvántartás iránti kérelmet benyújtani. Valamennyi kérelmet be lehetett nyújtani személyesen, postai úton, illetve a választások hivatalos honlapján keresztül a lakcím szerinti helyi választási irodához.

A szavazóköri névjegyzékben szereplő, mozgásában egészségi állapota vagy fogyatékossága, illetve fogva tartása miatt gátolt választópolgár mozgóurna iránti kérelmet nyújthatott be. Ezzel a lehetőséggel 540 választópolgár élt 2014. április 6 napjáig. Az ezt követően beérkezett kérelmeket a szavazatszámláló bizottságok bírálták el. Annak érdekében, hogy minél egyszerűbben tudjuk a mozgóurnás szavazást lebonyolítani, illetve a kérelmeket elbírálni, és az érintettek részére az erről szóló értesítést eljuttatni, felvettük a kapcsolatot a büntetés-végrehajtási intézettel, a szociális intézményekkel, időskorúak otthonaival és a kórházzal.

A választási eljárásról szóló 2013. évi XXXVI. törvény (a továbbiakban: Ve.) 102.§ (4) bekezdése lehetővé tette, hogy a szavazatszámláló bizottsági tagok és a jegyzőkönyvvezetők kérelmére a választási iroda annak a szavazókörnek a névjegyzékébe tegye át, amely szavazatszámláló bizottság munkájában a szavazás napján részt vett. Ezzel a lehetőséggel 214 személy élt.

Tekintettel arra, hogy mind a központi, mind a szavazóköri névjegyzékkel kapcsolatos kérelmeket még aznap fel kellett dolgozni, és az átjelentkezők száma kétszerese volt a négy évvel ezelőttinek, rendkívül nagy teher hárult a választási iroda dolgozóira.

A Ve. 120.§ (1) bekezdése szerint jelöltet ajánlani ajánlóíven lehetett. 2018. február 19. napjától lehetett az ajánlóíveket a választási irodán átvenni. Minden jelöltnek az ajánlóív iránti igénylésében meg kellett konkrétan jelölnie, hány darab ajánlóívet kér, amit az irodának kellett előállítania sorszámmal, hitelesítő bélyegzővel. Összesen 6.820 oldal ajánlóív került kinyomtatásra. 37 jelölt – köztük 2 független jelölt - vette át az ajánlóíveket, míg egy jelölt – bár írásban kérte – nem vette át. 2018. március 5. napján 16.00 óra volt az a jogvesztő határidő, amin belül a jelölteket be kellett, és be lehetett jelenteni.

A választási irodának az ajánlásokat le kellett ellenőrizni abból a szempontból, hogy az ajánlás megfelel-e a Ve. 122.§-ában foglalt követelményeknek, azonosítani kellett az ajánló választópolgárt, meg kellett állapítani, rendelkezik-e választójoggal, továbbá meg kellett állapítani, hogy az érvényes ajánlások száma eléri-e a jelöléshez szükséges számot. Tekintettel arra, hogy a törvény nagyon szigorú összevetést írt elő, sajnálatosan számos ajánlást érvénytelenné kellett nyilvánítani. E mellet sajnálatos módon többszörös ajánlásokat is talált a választási iroda, amelyek írásképe szakértői vizsgálat nélkül is megállapíthatóan eltért egymástól, melynek következtében a Választási Bizottság 9 alkalommal megkereste a rendőrséget a szükséges intézkedések megtételének kezdeményezése tárgyában.

A Ve. 124.§ (2) bekezdése kimondja, a független jelöltként indulni szándékozó választópolgár, illetve a jelöltet állítani szándékozó jelölő szervezet a rendelkezésére bocsátott összes ajánlóívet köteles átadni a választási irodának a jelölt bejelentésére rendelkezésre álló határidőben (2018. március 5. 16.00 óra), illetve az ajánlásokat nem tartalmazókat 2018. március 6. napján 16.00 óráig. E kötelezettség elmulasztása esetén a jelölt nyilvántartásba vételére illetékes választási bizottság hivatalból eljárva bírságot szab ki. A bírság összege minden be nem nyújtott ajánlóív után 10.000,- Ft.

A Választási Bizottság e jogszabályi rendelkezés alapján 4 esetben szabott ki, mindösszesen 6.100.000,-Ft összegű bírságot. A bírság, ha azt a kötelezett a jogerőre emelkedéstől számított 15 napon belül nem fizette be, adók módjára behajtható köztartozásnak minősül, amit a Nemzeti Választási Iroda megkeresésére az állami adóhatóság hajt be.

A 37 jelölt közül Vas megye 01. számú Országgyűlési Egyéni Választókerület Választási Bizottsága (a továbbiakban: Választási Bizottság) 15 jelöltet vett nyilvántartásba, 9 jelölt nyilvántartásba vételi kérelmét elutasította, míg 12 jelölt esetében nem éltek a bejelentés jogával. A nyilvántartásba vétel visszautasítása ellen benyújtott jogorvoslati kérelmek közül 1 esetben a Nemzeti Választási Bizottság a fellebbezést jóváhagyta, és a jelöltet nyilvántartásba vette, így a szavazólapon 16 jelölt szerepelt.

A Választási Bizottság három tagját és kettő póttagját a Ve. 22.§-ában foglaltak szerint Szombathely Megyei Jogú Város Közgyűlése 2018. február 15-i ülésén választotta meg, akik 2018. február 16. napján Polgármester Úr előtt esküt is tettek, így már akadálytalanul megkezdhette a Választási Bizottság a munkáját. Az alakuló ülésen elnöknek személyemet, elnökhelyettesnek Horváth Kornélt választotta meg a bizottság. A Ve. 28.§ (1) bekezdésében foglalt lehetőséggel élve 5 jelölő szervezet delegált a Választási Bizottságba tagot. Ők szintén esküt tettek Polgármester Úr előtt, és ezt követően kezdték el munkájukat.

A Választási Bizottság 13 alkalommal ülésezett. A Ve. 44.§ (1) bekezdése értelmében a választási bizottság az ügy érdemében határozatot, az eljárás során felmerült minden egyéb kérdésben jegyzőkönyvbe foglalt döntést hoz. Vas megye 01. számú Választási Bizottsága 39 határozatot és 15 jegyzőkönyvbe foglalt döntést hozott, ebből 4 határozatot a választásra irányadó jogszabály, illetve a választás és a választási eljárás alapelveinek megsértésére hivatkozással benyújtott kifogás tárgyában. A Választás előkészítő rendszer alkalmazásával hajtották végre a jelöltek felvételét, módosítását és ezzel összefüggő egyéb feladatokat, valamint a Választási Bizottság döntéseinek átvezetését is folyamatosan átvezette a választási iroda a központi rendszeren. A jogorvoslati kérelmek a Nemzeti Választási Iroda felé történő felterjesztésére is a VÁKIR rendszeren keresztül került sor.

2018. március 5. napján a Választási Bizottság a Ve. 160.§ (2) bekezdése alapján elvégezte a bejelentett jelöltek sorrendjének sorsolását, és a 2018. március 12-én meghozott 30/2018.(III.12) Vas 01. számú határozatával a Ve.162.§ (1) bekezdése értelmében jóváhagyta a szavazólap adattartalmát.

Szombathely Megyei Jogú Város Közgyűlése 2018. február 15-i ülésén választotta meg a Ve. 24.§ (1) bekezdése alapján a szavazatszámláló bizottságok tagjait és póttagjait, szám szerint 201 tagot és 21 póttagot. A választókerületben jelöltet állító jelölő szervezetek 2018. március 23. napja 16.00 óráig élhettek a Ve. 28.§ (2) bekezdésében biztosított delegálási jogukkal. A szavazatszámláló bizottságokba 5 jelölő szervezet delegált 284 tagot. A szavazatszámláló bizottsági tagok eskütételére és oktatására 2018. március 28. és április 5-6. napján került sor.

Az Országgyűlési Választások szombathelyi informatikai rendszerének beüzemelésére 2017. decemberében került sor, amikor 6 munkaállomás a hozzá kapcsolódó perifériákkal került konfigurálásra és csatlakoztatva az országos választási hálózathoz. A választási informatikai rendszer a Városháza 618-as helyiségében került elhelyezésre

A rendszer üzemeltetéséhez minden érintett személyt egyedi azonosítással ellátott kártyákkal látták el, ezáltal bármilyen folyamat történt a rendszeren az egyértelműen azonosítva volt a felhasználó személye és tevékenysége. Az elmúlt évekhez képes egy kétszintű azonosításon kellett átesnie az adott felhasználónak, annak érdekében, hogy a számára jogosultsággal biztosított alkalmazáshoz hozzáférhessen.

Az országgyűlési választások lebonyolítása érdekében az alábbi alkalmazások használtára került sor:

1. Választási Kapu
2. Választás Előkészítő Rendszer
3. Nemzeti Választási Rendszer
4. Választási Kommunikációs Információs Rendszer
5. Választás Pénzügyi Információs Rendszer
6. valasztas.szombathely.hu helyi weboldal

A Választási Iroda munkatársainak informatikai környezetét 2018. januárjában alakították ki, ahol a helyi munkaállomások mellett országos választási rendszerbe integrált számítógépeket is üzembe helyezték. A választás informatikai technikai próbáit, valamint a választás előkészítési és feldolgozási feladatainak országos próbáit, az ajánlóívek és azokhoz kapcsolódó informatikai, nyomtatási, rögzítési jellegű feladatokat az iroda sikeresen végrehajtotta.

A választási munkálatok előkészítését és lebonyolítását a Polgármesteri Hivatal köztisztviselőivel végezték el. Tekintettel arra, hogy a jegyzőkönyvezetők nagy számban még nem végeztek ilyen munkát, illetve arra, hogy a választási iroda vezetője úgy döntött, minden, a választásban részt vevőnek a lebonyolítással kapcsolatos összes feladatot ismernie kell, a jegyzőkönyvvezetők és a közreműködők (átvevők, rögzítők, jelentő szolgálat) számára több oktatást szerveztek. Az informatikai feldolgozás érdekében minden jegyzőkönyvvezető számára egyedi segédanyagokat készült, és próbákat hajtottak végre, mely során minden jegyzőkönyvvezetőnek önállóan kellett megoldania azon feladatokat, melyeket a választás napján élesben is végre kellett hajtania.

2018. április 8. napján Szombathelyen 68, míg a Vas 01. OEVK-hoz tartozó többi településen 12 szavazókörben állapították meg a szavazatszámláló bizottságok a szavazóköri eredményt. A választás napján a választási iroda a Szavazatösszesítő Rendszer alkalmazásával hajtotta végre a napközbeni jelentések rögzítését, a rendkívüli események rögzítését, a szavazóköri zárások rögzítését, valamint a szavazóköri jegyzőkönyvek, féljegyzőkönyv rögzítését.

A választókerületi eredményre azonban 2018. április 14. napjáig kellett várni, hiszen a Választási Bizottság által kijelölt 059. számú szavazókör szavazatszámláló bizottsága számolta meg a saját körzetében leadott szavazatok mellett a külképviseleteken leadott, valamint az átjelentkezéssel szavazó választópolgárok által leadott szavazatokat, amiket a Nemzeti Választási Bizottság április 14. napján adott át.

2018. április 14. napján a Választási Bizottság a Ve. 294.§ (2) bekezdése alapján megállapította a 2014. évi országgyűlési képviselő választás egyéni választókerületi eredményét. Vas 01. számú országgyűlési egyéni választókerületben a 69.610 választópolgárból 50.754 választópolgár jelent meg. Az átjelentkezéssel és a külképviseleteken szavazók beérkezett borítékjainak száma 2076 volt, így összesen 52.830 választópolgár szavazott. Az urnában és a beérkezett borítékokban 52.759 szavazólapot találtak a szavazatszámláló bizottságok, ebből 505 volt az érvénytelen, és 52.254 az érvényes szavazólapok száma. A Választási Bizottság megállapította, hogy a szavazás eredményes volt. Az eredmény ellen 2018. április 17-én 2 jogorvoslati kérelem érkezett, amelyeket a Nemzeti Választási Bizottság bírál el. A Magyar Szocialista Párt és Párbeszéd Magyarországért Párt által benyújtott fellebbezés tárgyában a Nemzeti Választási Bizottság 824/2018. számú határozatával Vas 01. számú OEVB 39/2018.(IV.14.) számú határozatát helybenhagyta. Egy magánszemély által benyújtott fellebbezés vonatkozásában azonban az NVB az előterjesztés készítésének időpontjáig még nem döntött.

Elmondható, hogy a választás előkészítése és lebonyolítása megfelelően zajlott. Ehhez azonban szükség volt a Polgármesteri Hivatal, a szociális, idősotthoni intézmények, a bv intézet, a rendőrség, a Közterület-felügyelet, az önkormányzati intézmények, az önkormányzati tulajdonú gazdasági társaságok, a Klebelsberg Intézményfenntartó, a Szakképző Centrumok munkatársainak, a szavazatszámláló bizottság, a Választási Bizottság tagjai együttműködésére és áldozatos munkájára, amiért ezúttal is szeretném köszönetemet kifejezni.

A beszámolómban már említett adatokat a jelen tájékoztatómhoz csatolt ábrákkal kívánom szemléltetni.

Kérem a Tisztelt Közgyűlést, hogy a fenti tájékoztatómban foglaltakat tudomásul venni szíveskedjék.

**Szombathely, 2018. április „ 19. ”**

 **/: Dr. Hollósy Tamás:/**

 **Vas 01. OEVB elnöke**

**HATÁROZATI JAVASLAT**

**…../2018.(IV.26.) Kgy. számú határozat**

Szombathely Megyei Jogú Város Közgyűlése Vas megye 01. számú Egyéni Országgyűlési Választási Bizottság Elnökének az országgyűlési képviselők 2018. évi általános választásáról szóló tájékoztatóját tudomásul veszi.

**Felelős:** Dr. Puskás Tivadar polgármester

 Dr. Hollósy Tamás Vas 01. OEVB Elnöke

 Dr. Károlyi Ákos Vas 01. OEVI vezetője

**Határidő:** azonnal

A Nemzeti Választási Iroda honlapján található jegyzőkönyv alapján az országos lista eredményei:

* a választópolgárok száma: 8.312.173
* szavazóként megjelent választópolgárok száma: 5.796.286
* a részvétel %-os aránya: 69,73%

Vas Megye 01. számú egyéni választókerületében:

* a választópolgárok száma: 69.610
* szavazóként megjelent választópolgárok száma: 52.830
* a részvétel %-os aránya: 75,89%

Az NVI honlapján 2018. április 18-án fellelhető adatok alapján a szavazatok száma pártlistánként (országos eredmény):

|  |  |
| --- | --- |
| **Pártlista neve** | **Kapott érvényes szavazat** |
| Sportos és Egészséges Magyarországért Párt | 7309 |
| Momentum Mozgalom | 175225 |
| Demokratikus Koalíció | 308068 |
| Szegény Emberek Magyarországért Párt | 3139 |
| Közös nevező 2018 | 3894 |
| Európai Roma Keresztények Jobblétéért Demokratikus Párt | 1002 |
| Összefogás Párt | 1407 |
| Magyar Kétfarkú Kutya Párt | 99410 |
| Magyar Szocialista Párt/Párbeszéd Magyarországért Párt | 682602 |
| Iránytű Párt | 2001 |
| Magyar Igazság és Élet Pártja | 8713 |
| Magyarországi Cigánypárt | 4110 |
| FIDESZ-Magyar Polgári Szövetség/Kereszténydemokrata Néppárt | 2824206 |
| NET Párt | 1235 |
| Jobbik Magyarországért Mozgalom | 1092669 |
| Magyarországon Élő Dolgozó és Tanuló Emberek Pártja | 1292 |
| Magyar Munkáspárt | 15640 |
| Együtt- A Korszakváltók Pártja | 37561 |
| Családok Pártja | 10640 |
| Lehet Más a Politika | 404425 |
| Tenni Akarás Mozgalom | 5312 |
| Rend és Elszámoltatás Párt | 1708 |
| Kell az Összefogás Párt | 2721 |

Vas Megye 01. számú OEVK-ban a szavazatok száma pártlistánként:

|  |  |
| --- | --- |
| **Pártlista neve** | **Kapott érvényes szavazat** |
| Sportos és Egészséges Magyarországért Párt | 72 |
| Momentum Mozgalom | 1662 |
| Demokratikus Koalíció | 2572 |
| Szegény Emberek Magyarországért Párt | 36 |
| Közös nevező 2018 | 26 |
| Európai Roma Keresztények Jobblétéért Demokratikus Párt | 5 |
| Összefogás Párt | 13 |
| Magyar Kétfarkú Kutya Párt | 882 |
| Magyar Szocialista Párt/Párbeszéd Magyarországért Párt | 7752 |
| Iránytű Párt | 7 |
| Magyar Igazság és Élet Pártja | 48 |
| Magyarországi Cigánypárt | 11 |
| FIDESZ-Magyar Polgári Szövetség/Kereszténydemokrata Néppárt | 23122 |
| NET Párt | 12 |
| Jobbik Magyarországért Mozgalom | 6262 |
| Magyarországon Élő Dolgozó és Tanuló Emberek Pártja | 12 |
| Magyar Munkáspárt | 64 |
| Együtt- A Korszakváltók Pártja | 277 |
| Családok Pártja | 86 |
| Lehet Más a Politika | 4051 |
| Tenni Akarás Mozgalom | 23 |
| Rend és Elszámoltatás Párt | 7 |
| Kell az Összefogás Párt | 13 |

Vas Megye 01. számú OEVK-ban a szavazatok száma jelöltenként:

|  |  |
| --- | --- |
| **Jelölt neve** | **Kapott érvényes szavazat** |
| Vágner Gabriella | 31 |
| Szakály Gábor | 69 |
| Horváth Csaba | 23 |
| Bazsó Sándor János | 34 |
| Balassa Péter Sándor | 6576 |
| Szeidel Petra | 23 |
| Dr. Nemény András | 15950 |
| Megyeri László | 32 |
| Dr. Hende Csaba Károly | 26086 |
| Horváth Gábor | 66 |
| Németh Ákos | 1854 |
| Viszlayné Pavelkovits Petra Lívia | 748 |
| Falta Péter Milán | 610 |
| Fábián Balázs Pál | 125 |
| Dr. Czeglédy Csaba Adrián | 0 |
| Koller Krisztián  | 27 |